wickkiey/tamil-wikipedia-chunked huggingface dataset:
# துளுவ வெள்ளாளர்

## வரலாறு

துளுவ வெள்ளாளர்கள், வெள்ளாளர் சமூகத்தைச் சேர்ந்தவர்கள். ஆரம்பகால தமிழ் பாரம்பரியத்தின்படி, தொண்டைமான் இளந்திரையன் என்ற மன்னர், தொண்டை மண்டலத்தில் சாகுபடிக்காக, வன நிலங்களை மீட்டெடுப்பதற்காக, துளு பகுதிகளிலிருந்து ஏராளமான விவசாயிகளை (இப்போது துளுவ வேளாளர்கள் என்று அழைக்கப்படுகிறார்கள்) அழைத்து வந்தார். அறிஞர் எம். ஆரோக்கியசாமி, தொண்டைமான் இளந்திரையனை, மெக்கன்சி கையெழுத்துப் பிரதிகளில், குறிப்பிடப்படும் புகழ்பெற்ற நபரான மன்னர் ஆதோண்ட சக்கரவர்த்தியுடன் அடையாளம் காட்டுகிறார்.  
துளுவ வெள்ளாளர்கள் போர்வீரர்களாகவும் மற்றும் நில உரிமையாளர்களாகவும் இருந்துள்ளனர். இவர்கள் நாயக்/நாயக்கர் மற்றும் முதலி ஆகிய பெயர்களையும் பயன்படுத்துகிறார்கள்.
# துளுவ வெள்ளாளர்

## மக்கள் தொகை

இன்றைய தமிழ்நாட்டில், அவர்களின் முக்கிய நகரமாக வட ஆற்காடு மாவட்டத்தில் உள்ள திருவண்ணாமலை இருந்தது, இது 14 ஆம் நூற்றாண்டில், போசள மன்னர் மூன்றாம் வீர வல்லாளனின் தலைநகராக செயல்பட்ட நகரம் ஆகும்.  
துளுவ வேளாளர்கள் சமூகத்தில் உள்ளவர் முற்போக்கானவர்கள் மற்றும் வளமானவர்கள். அவர்கள் கல்வி விடயத்தில் கணிசமாக முன்னேறியுள்ளனர், மேலும் சமூகம் வணிகம், அரசு மற்றும் அரசு சாரா நிறுவனங்களில் ஆர்வத்துடன் ஈடுபடுகின்றனர்.  
இச்சமூகம் பொதுவாக முதலியார் மற்றும் உடையார் பட்டங்களைப் பயன்படுத்துகிறது. இருப்பினும், நாயக்கர், கவுண்டர், ரெட்டி மற்றும் பிள்ளை பட்டங்களும் சில இடங்களில் உள்ளன.
# துளுவ வெள்ளாளர்

## தற்போதைய நிலை

துளுவ வெள்ளாளர் சமூகம், துளுவ வெள்ளாளர் முதலியார்கள் என்றும் குறிப்பிடப்படுகிறது, வரலாற்று ரீதியாக தமிழ்நாட்டில் ஒரு முற்பட்ட சாதி (FC) என வகைப்படுத்தப்பட்டது. இருப்பினும், காலப்போக்கில், அவர்கள் பிற்படுத்தப்பட்ட சாதியாக (BC) மறுவகைப்படுத்தப்பட்டனர்.  
ஆற்காடு வெள்ளாளர் தொடர்ந்து, முற்பட்ட சாதி (FC) அந்தஸ்தை தக்க வைத்துக் கொண்டு, பிற்படுத்தப்பட்ட சாதியினருக்கான இடஒதுக்கீட்டின் கீழ் எந்த சலுகைகளையும் பெறவில்லை.
# துளுவ வெள்ளாளர்

## வரலாற்று வகைப்பாடு

தமிழ்நாட்டில், அடுத்தடுத்த பிற்படுத்தப்பட்டோர் ஆணையங்கள் மூலம் துளுவ வேளாளர்களின் நிர்வாக வகைப்பாடு உருவாகியுள்ளது, இது அகமுடையார் சமூகத்துடனான அவர்களின் உறவு குறித்த தொடர்ச்சியான விவாதங்களை பிரதிபலிக்கிறது.
# துளுவ வெள்ளாளர்

## வரலாற்று வகைப்பாடு

### ஆரம்பகால ஆணையங்கள் (1969-1985)

ஏ. என். சட்டநாதன் தலைமையிலான முதல் பிற்படுத்தப்பட்ட வகுப்புகள் ஆணையம் (1969-70), சமூகங்களின் உறவு குறித்து முரண்பாடான ஆதாரங்களைக் கண்டறிந்தது. சென்னை மாவட்ட ஆட்சியர், இவர்கள் இருவரும் தனித்துவமான சாதிகள் என்று கூறிய போதிலும், செங்கல்பட்டு அதிகாரிகள், இவர்கள் ஒரே சமூகத்தைப் பிரதிநிதித்துவப்படுத்துவதாகக் கூறினர். தீர்க்கப்படாத இந்தக் கேள்வி இருந்தபோதிலும், அரசாங்கத்தின் 1972 ஆணை "துளுவ வெள்ளாளரை உள்ளடக்கிய அகமுடையார்" என்ற பதிவின் கீழ் அவர்களை ஒன்றாக இணைத்தது. இதனால் இவர்கள் தமிழ்நாடு அரசு சாதிகள் பட்டியலில், பிற்படுத்தப்பட்டோர் பிரிவில், *அகமுடையார் (தொழுவ அல்லது துளுவ வெள்ளாளர் உட்பட)* என்று இடம் பெற்றனர்.  
ஜே. ஏ. அம்பாசங்கர் தலைமையிலான இரண்டாவது பிற்படுத்தப்பட்டோர் ஆணையம் (1982-85), பின்னர் ஆவணப்படுத்தியது, 1980-களின் முற்பகுதியில் அகமுடையார் மற்றும் துளுவ வேளாளர்களின் ஒருங்கிணைந்த மக்கள் தொகை தமிழ்நாட்டின் மக்கள்தொகையில் 3.48% (1,741,852 நபர்கள்) ஆகும். இடஒதுக்கீட்டுக் கொள்கைகளால், விகிதாசாரமாகப் பயனடைந்த ஒன்பது குழுக்களில் இரு சமூகங்களும் அடங்கும் என்றும், ஒதுக்கப்பட்ட பதவிகளில் "பெரும் பங்கை" ஆக்கிரமித்துள்ளதாகவும் ஆணையம் குறிப்பிட்டது.
# துளுவ வெள்ளாளர்

## வரலாற்று வகைப்பாடு

### சமகாலத் தீர்மானம் (2023-2024)

நீதிபதி ஜனார்த்தனன் ஆணையம் (2023), இந்த வகைப்பாட்டை மறுபரிசீலனை செய்து, தனித்தனி உள்ளீடுகளை உருவாக்குவது, புதிய தரவு தேவையில்லை அல்லது இருக்கும் சலுகைகளைப் பாதிக்காது, ஆனால் தவறான வகைப்படுத்தல் குறித்த நீண்டகால குறைகளை நிவர்த்தி செய்யும் என்று முடிவு செய்தது. இந்தப் பரிந்துரை சூன் 2024 இல் பிற்படுத்தப்பட்டோர் பட்டியலில், இரு சமூகங்களுக்கும் தனித்துவமான உள்ளீடுகளை நிறுவ, அரசாங்க உத்தரவிற்கு வழிவகுத்தது.  
இந்த மாற்றம் ஒரு புதிய வகைப்பாட்டைக் காட்டிலும், நிர்வாகத் திருத்தத்தைக் குறிக்கிறது என்பதை ஆணையம் வலியுறுத்தியது, மாவட்ட அளவிலான பதிவுகள் சமூகங்களுக்கான தனித்தனி அடையாளங்களை தொடர்ந்து ஆவணப்படுத்தியுள்ளன என்பதைக் குறிப்பிட்டது.
# துளுவ வெள்ளாளர்

## குறிப்பிடத்தக்க நபர்கள்

- சி. நடேச முதலியார்
- ஆற்காடு ராமசாமி முதலியார்
- ஏ. இலட்சுமணசுவாமி முதலியார்
- பம்மல் சம்பந்த முதலியார்
# ஆர்யவதி

**ஆர்யவதி** (*Aryavathi*) எனப்படுவோர் தமிழகம், கேரளா ஆகிய மாநிலங்களில் வாழுகின்ற ஓர் இனக்குழுவினர் ஆவர். தமிழ்நாடு அரசின் இட ஒதுக்கீடு பட்டியலில், பிற்படுத்தப்பட்ட வகுப்பில் உள்ளனர். இவர்கள் கேரளாவில் உள்ள குறிப்பிடத்தக்க சாதிப் பிரிவினரில் ஒன்றாக இருப்பவர்கள். தமிழ்நாட்டில் கன்னியாகுமரி மாவட்டத்திலும், திருநெல்வேலி மாவட்டம் செங்கோட்டை வட்டத்திலும் இருக்கின்றனர்.
# ஆயிர வைசியர்

**ஆயிர வைசியர், ஆயிர வைசியர்கள் பதினெட்டு பிரிவுகளையும் ஆயிரம் கோத்திரங்களையும் உள்ளடக்கியவர்கள்,**  
பூம்புகாரில் இருந்து வெளிவந்தவர்கள் ஆங்காங்கே அவர்கள் தங்கியிருந்த பகுதிகளாகிய ஊர், புரம், பாடி, பட்டி, குறிஞ்சி எனும் ஊர்களின் பெயரால் பெயர் பெற்றவர்களை ஒன்பது பிரிவினராக கொள்வர் 1.மஞ்சபுத்தூர், 2.பஞ்சுபுரம் 3.தாராபுரம் 4.நகரம் 5.சமயபுரம் 6.இச்சுப்பட்டி 7.தலையநல்லூர் 8.அச்சரப்பாக்கம் 9.கள்ளகுறுஞ்சி  
அடுத்ததாக இவர்கள் புதிதாக குடி புகுந்த நாட்டின் பெயரில் திசையின் பெயரால் சூட்டிக்கொண்ட பெயர்கள்  
10.நடுமண்டலம் 11.சோழியர் 12.பேரி 13.வடம்பர் 14.பக்காமணி 15.காசுக்காரர் 16.துவரங்கட்டி 17.புலவேந்தர் 18.லிங்காயத்தனம். இவர்கள் பொதுவாக வணிகத்தில் ஈடுபட்டு வருகின்றனர். தமிழ்நாடு அரசு இடவொதுக்கீட்டு பட்டியலில், இவர்கள் பிற்படுத்தப்பட்ட பிரிவில் உள்ளனர்.
# மூலிகை மருத்துவம்

இயற்கையாகக் கிடைக்கும் எண்ணற்ற மருத்துவ குணமுடைய செடிகளைக் கொண்டு பல்வேறு நோய்களைக் குணப்படுத்தும் மருத்துவ முறை **மூலிகை மருத்துவம்** எனப்படுகிறது. இந்த மூலிகை மருத்துவத்தை சித்த மருத்துவர்களும், மரபு வழி மருத்துவர்களும் அதிக அளவில் பயன்படுத்தி வருகின்றனர். இம்மருத்துவமுறையில் “உணவே மருந்து, மருந்தே உணவு” என்கிற கோட்பாடு கடைப்பிடிக்கப்படுகிறது. சீன மரபு வழி மருத்துவத்திலிருந்தை,ஆர்ட்டெமிசியா அன்னுவா (Artemisia annua) என்ற தாவரயினத்திலிருந்து, கொசுவினால் பரவும் மலேரியாவுக்கு மருந்து கண்டறியப்பட்டது. இதற்காக, நோபல் பரிசு வழங்கப்பட்டது.
# வெண்முதுகுக் கழுகு

**வெண்முதுகுக் கழுகு** (அல்லது **வெண்முதுகுப் பிணந்தின்னி கழுகு**, **வெண்முதுகுப் பாறு**) என்பது *ஆக்சிபிட்டிரிடே* என்ற பறவைக் குடும்பத்தைச் சேர்ந்த ஒரு தொல்லுலகப் பாறு ஆகும். 1990ஆம் ஆண்டு வரையில் தெற்காசியா, தென்கிழக்காசியாவில் பெரும் எண்ணிக்கையில் காணப்பட்ட இவ்வினம் தற்போது பேரிடரிலுள்ள உயிரினமாக அறிவிக்கப்பட்டுள்ளது. விலங்குகளுக்கு அளிக்கப்படும் டைக்ளோபீனாக் (*diclofenac*) என்ற மருந்தை உட்கொண்ட விலங்குகளின் கழியுடலை உண்பதனால் இவற்றின் எண்ணிக்கையில் மீவிரைவு வீழ்ச்சி ஏற்பட்டது என்று கூறப்படுகின்றது. இந்த சிற்றினம் மிக அருகிய இனம் என்ற அறிவிப்பை சிவப்புப் பட்டியல் அறிவித்துள்ளது.
# வெண்முதுகுக் கழுகு

## உடலமைப்பு

வளர்ந்த பறவையின் நீளம் 75 முதல் 85 செ.மீ. வரை இருக்கும்; இறக்கை நீட்டம் 1.92 முதல் 2.6 மீ. வரையும் எடை 3.5 முதல் 7.5 கி.கி. வரை இருக்கும்.
# வெண்முதுகுக் கழுகு

## உடலமைப்பு

### வளர்ந்த பாறு

கருப்பு கலந்த நிறத்தில் வெள்ளைப் பின்புறம் மற்றும் முதுகுப்பகுதி கொண்டது; வெண்மையான கீழ் இறக்கை இறகுகள் கொண்டது. தலை இறகுகளற்றது; குட்டையான வால் இறகுடன் அகன்ற சிறகுகளைக் கொண்டது. உடலின் கரும்பழுப்பு நிறத்துடன் சேர்த்து காணும்போது முதுகுப் பிட்டம் மற்றும் சிறகின் அடிப்பகுதியின் வெண்மை தெளிவாகத் தெரியும். நாசித் துவாரங்கள் வெட்டியது போல இருக்கும். அலகு கூர்மையாக கிழிக்கும் தன்மையுடன வெள்ளீயம் போலக் காணப்படும்.
# வெண்முதுகுக் கழுகு

## உடலமைப்பு

### இளைய பறவை

கரும்பழுப்பு நிறத்தில் கோடுகளுடைய கீழ் பாகங்கள் மற்றும் மேல் இறக்கை, கருத்த பின்புறம் மற்றும் முதுகுப் பகுதி கொண்டது; வெள்ளை கலந்த தலையும் கழுத்தும் கொண்டிருக்கும். அலகு முழுவதும் கருமையாக இருக்கும்; பறக்கும்போது கீழ் உடம்பும் கீழ் இறக்கைகளும் தெளிவான கருப்பு நிறத்தில் காணப்படும்
# வெண்முதுகுக் கழுகு

## கலைச்சொற்கள்

- தொல்லுலகப் பாறு - Old World Vulture
- மிக அருகிய இனம் - Critically Endangered Species
- அருகிவரும் இனம் - endangered species
- கழியுடல் = பிணம் - carcass
- மீவிரைவு வீழ்ச்சி - extremely rapid decline
# வெண்முதுகுக் கழுகு

## ஆங்கிலத்தில் இப்பறவையின் பெயர்கள்

- Indian White-rumped Vulture
- Asian White-backed Vulture
- Oriental White-backed Vulture
- White-backed Vulture
# குண்டி (உடல்)

**குண்டி** (*buttock*) என்பது மனிதன் மற்றும் மனிதக் குரங்கு போன்ற விலங்குகளின் உடலில் பின் பகுதியில், முதுகுப் பகுதிக்குக் கீழாகவும், கால் தொடைப் பகுதிக்கு மேலாகவும் உருண்டையான, சதைப் பிடிப்புடன் காணப்படும் உறுப்புக்கான தமிழ்ச் சொல்லாகும். தமிழிலும் பிற திராவிட மொழிகளான கன்னடம் மலையாளத்திலும் *குண்டி* என்னும் சொல் பள்ளமான பகுதியைக் குறிக்கும். குறிப்பாக, வாயகன்ற பாத்திரம் (இதனைக் குண்டா, குண்டான் என்றும் சொல்வர்), பழங்களில் காம்புள்ள பகுதியில் குழிந்து இருக்கும் பக்கம் (எ.கா. ஆப்பிள், மாம்பழம்) முதலியவற்றைக் குண்டி என்று சொல்வதுண்டு.
# குண்டி (உடல்)

## இலங்கை முஸ்லீம்களின் பேச்சு வழக்கில்

குண்டி எனும் தமிழ் சொல் மனித உடலின் பின்னுறுப்பை குறிக்க பயன்படும் அதேவேளை, இலங்கை முஸ்லீம்களின் பேச்சு வழக்கில் குண்டி எனும் சொல் பெண்களின் பெண்ணுறுப்பைக் குறிக்கும் சொல்லாகவே பயன்படுத்தபடுகிறது. குறிப்பாக கொழும்பு மற்றும் தென்னிலங்கைப் பகுதிகளில்.
# குண்டி (உடல்)

## யாழ்ப்பாணப் பேச்சு வழக்கில்

யாழ்ப்பாணப் பேச்சு வழக்கில் குண்டி எனும் சொல்லுடன் தொடர்புடைய பல சொல்லாடல்கள், நகைச்சுவைக் கதைகள் உள்ளன.  
"குளத்தோடு கோபித்துக்கொண்டு குண்டி கழுவ மறுப்பது போன்று", "குளத்தோடு கோபித்துக்கொண்டு குண்டி கழுவ மறுப்பவன் போன்று" எனும் சொல்லாடல்கள் காரணமற்று கோபம் கொள்வதனையும், கோபம் கொண்டவரின் கோபம் பொருளற்றது என்பதை இடித்துரைக்கும் வகையிலும் இச்சொல்லாடல்கள் யாழ்ப்பாணப் பேச்சு வழக்கில் அடிக்கடி பயன்படுவதுண்டு. சிலவேளை இச்சொல்லாடல்கள் நகைச்சுவையாக சொல்லப்படுவதும் உண்டு.
# குண்டி (உடல்)

## யாழ்ப்பாணப் பேச்சு வழக்கில்

### நகைச்சுவைக் கதை

யாழ்ப்பாணத்திலிருந்து கதிர்காமத்திற்கு வண்டில் கட்டி பலநாள் நீண்டநாள் பயணமாக பயணித்த கால கட்டத்தில் "அதுவல்லோ குண்டி, இதுவென்ன குண்டி" என காலைக் கடன் முடிக்க சிரமப்பட்ட ஒரு பக்தர், தனது குண்டியை தானே நொந்துகொண்ட நகைச்சுவைக் கதையொன்றும் உண்டு.
# குண்டி (உடல்)

## பழமொழி

எது கிடைத்தாலும் மிகுதியாகப் பயன்படுத்துபவரைக் குறிக்க, சந்தனம் மிஞ்சினால் குண்டியில் தடவுவான் என்பர்.
# குண்டி (உடல்)

## இலக்கியப் பயன்பாட்டில்

தமிழ் இலக்கியத்தில் குறிப்பாக பெண்களின் இடையின் கீழான பகுதியை "பின்னழகு" என வர்ணனை செய்தெழுதும் வழக்கு பழங்காலந்தொட்டே இருந்துவருகிறது.
# குண்டி (உடல்)

## ஒத்தக்கருத்துச் சொற்கள்

குண்டி என்ற சொல்லுக்கு நிகராகப் பயன்படுத்தும் பிற சொற்களும் அவற்றின் பயன்பாடும்:
- *பின்னழகு* - இது பொதுவாக குண்டியை நகைச்சுவையாக குறிப்பிடும் பொழுது பயன்படுத்தப் படுகிறது.
- *சூத்து* - தகாத வார்த்தை. பொது இடங்களில் இந்த வார்த்தை பயன்பாட்டை தவிர்க்கவும்.
- *பின் பக்கம்* - இது ஒரு இடக்கர் அடக்கல் பயன்பாடாகும். குண்டி என்று நேரடியாக கூறத் தயங்குபவர்கள் இந்த வார்த்தையை பயன் படுத்துவர்.
# குண்டி (உடல்)

## நாகரிகம்

குண்டி என்பது ஆபாசமில்லாத ஒரு உறுப்பு என்றாலும் நவீன நாகரிகம் இதைப் பெரும்பாலும் மறைக்கவே சொல்லுகிறது. தற்பொழுதுள்ள அனைத்து வகைத் துணிகளும் குண்டியை மறைத்தே வைக்கிறது. இருப்பினும், குண்டி வெளியே தெரியும் ஆடைகள் தொன்றுதொட்டுப் பயன்படுத்தப்பட்டு வந்துள்ளது (கோவணம் போன்றவை). ஆனால், மக்கள் பொதுவாகக் கூடும் இடங்களில் இவற்றை யாரும் உடுத்துவதில்லை.
# கன்சர்வேட்டிவ் கட்சி (ஐக்கிய இராச்சியம்)

**கன்சர்வேடிவ் மற்றும் யூனியனிசக் கட்சி **(Conservative and Unionist Party) (பொதுவாக **கன்சர்வேடிவ் கட்சி**), பழமைவாதக் கட்சி என்று பொருள்படும் ஐக்கிய இராச்சியத்தின் ஓர் அரசியல் கட்சியாகும். இங்கிலாந்து அரசியலில் நடு-வலது பார்வை உடைய இக்கட்சி தற்போதைய வடிவில் பத்தொன்பதாம் நூற்றாண்டின் துவக்கத்தில் துவக்கப்பட்டது.  
1678 ஆம் ஆண்டு உருவான டோரி கட்சியின் மறுபிறப்பாக விளங்கிய இக்கட்சி இன்று சில நேரங்களில் **டோரி கட்சி** என்றே வழங்கப்படுகிறது. இக்கட்சி அரசியல்வாதிகளும் **டோரிகள்** என்று அழைக்கப்படுகின்றனர். அவர்களது பெயர் விளக்குவதைப்போலவே இக்கட்சியினர் புதுமைகளைப் புகுத்துவதை எதிர்க்கின்றனர். அரசுக் கட்டுப்பாடுகள் குறைந்து தனியார்த்துறை தழைப்பதே இவர்களது கொள்கையாகும்.  
இருபதாம் நூற்றாண்டின் மூன்றில் இருபகுதி இவர்கள் ஆட்சியில் இருந்துள்ளனர். 2010ஆம் ஆண்டு நடந்துள்ள பொதுத்தேர்தலில் பிரித்தானிய நாடாளுமன்றத்தின் மக்களவை (காமன்சு) யில் எந்தவொரு கட்சிக்கும் அறுதிப் பெரும்பான்மை கிடைக்காத நிலையில் இக்கட்சி லிபரல் டெமக்கிராட் கட்சியுடன் கூட்டணி அமைத்து ஆட்சியைப் பிடித்தது. தற்போதைய கட்சித் தலைவராக போரிஸ் ஜான்சன் பதவி வகிக்கிறார்.
# டேவிட் கேமரன்

**டேவிட் வில்லியம் டொனால்ட் கேமரன்** (*David William Donald Cameron*, பிறப்பு 9 அக்டோபர், 1966) மே 11, 2010 முதல் சூலை 13, 2016 வரை ஐக்கிய இராச்சியத்தின் பிரதம அமைச்சராகவும் கன்சர்வேட்டிவ் கட்சியின் தலைவராகவும் பொறுப்பிலிருந்த பிரித்தானிய அரசியல்வாதியாவார். ஐக்கிய இராச்சியத்தில் 2010ஆம் ஆண்டு நடைபெற்ற பொதுத் தேர்தலில் யாருக்கும் தனிப்பெரும்பான்மை கிடைக்காததால் ஏற்பட்ட தொங்கு நாடாளுமன்றத்தில் தனிப்பெரும் கட்சியான கன்சர்வேட்டிவ் கட்சி லிபரல் டெமாக்ரட்டிக் கட்சியுடன் கூட்டணி அமைத்து ஆட்சி அமைத்தது. கேமரன் விட்னி நாடாளுமன்றத் தொகுதி உறுப்பினராகவும் உள்ளார்.
# டேவிட் கேமரன்

## பிரதம மந்திரி

11 மே 2010 ல், கார்டன் பிரவுன் பிரதமர் பதவியில் இருந்து விலகியதை தொடர்ந்து, அவரது பரிந்துரையின் பேரில் இரண்டாம் எலிசபெத், டேவிட் கேமரூனை அரசாங்கம் அமைக்க அழைத்தார். மீண்டும் 2015 ஆம் ஆண்டு நடந்த தேர்தலில் வெற்றிபெற்று இரண்டாவது முறையாக பிரதமராக பதவி வகிக்கிறார்.
# டேவிட் கேமரன்

## யாழ்ப்பாணத்திற்கு வரலாற்றுப் புகழ் மிக்க பயணம்

1948 ஆம் ஆண்டில் இலங்கை விடுதலை அடைந்த பின்னர், ஈழப்போரில் பெரிதும் பாதிக்கப்பட்ட வட மாகாணத் தலைநகர் யாழ்ப்பாணத்திற்கு பயணம் மேற்கொண்ட முதலாவது உலகத் தலைவர் கேமரன் ஆவார்.  
இலங்கையில் நடைபெற்ற பொதுநலவாய அரசுத் தலைவர்களின் மாநாட்டில் கலந்து கொள்ளவென கொழும்பு சென்றிருந்த டேவிட் கேமரன் 2013 நவம்பர் 15 இல் யாழ்ப்பாணம் சென்றார். வட மாகாண முதலமைச்சர் க. வி. விக்னேசுவரனை யாழ்ப்பாணம் பொது நூலகத்தில் சந்தித்து உரையாடினார். பின்னர் இரா. சம்பந்தன் உட்பட பல தமிழ்த் தலைவர்களை சந்தித்தார். ஈழப்போரின் இறுதிக் கட்டத்தில் இராணுவத்தினரிடம் சரணடைந்து காணாமல் போனவர்களின் குடும்பத்தினர், மற்றும் போரினால் இடம்பெயர்ந்தவர்களையும் அவர் சந்தித்து உரையாடினார்.  
யாழ்ப்பாணத்தில் இருந்து வெளியாகும் உதயன் பத்திரிகைக் காரியாலயத்துக்குச் சென்றிருந்த கேமரன், பத்திரிகை ஆசிரியர் மற்றும் பணியாளர்களை சந்தித்து உரையாடினார். 2005 ஆம் ஆண்டு முதல் இப்பத்திரிகைக் காரியாலயம் பல முறை எரிக்கப்பட்டும், தாக்கப்பட்டும் வந்துள்ளது. ஊழியர்கள் ஐவர் படுகொலை செய்யப்பட்டனர்.
# தமிழ் பெயரிடல்

**தமிழ் பெயரிடல்** என்னும் இக்கட்டுரை, தமிழர் மத்தியில் நடைமுறையில் உள்ள பெயரிடல் மரபு பற்றியது.
# தமிழ் பெயரிடல்

## தமிழர் பெயரிடல் மரபு

பொதுவாக தமிழர்களின் பெயரிடல் மரபு தந்தையின் பெயரை முன்னாலும் பின்பகுதியாக பிள்ளைக்கு இடப்பட்ட பெயரையும் கொண்டமைந்ததான முழுப் பெயரைக் கொண்டது. பெயரிடலின் முதலெழுத்து என்பது தந்தையின் பெயரை குறிக்கும் முன்னெழுத்து ஆகும். வேறு பல சமூகத்தவர்களைப் போல் குடும்பப் பெயரோ, நடுப்பெயர், முதற் பெயர் போன்ற கூறுகளைக் கொண்ட பெயரிடல் முறைமையோ தமிழர்கள் மத்தியில் இருக்கவில்லை. ஐரோப்பிய இனத்தவரின் குடியேற்றவாத ஆட்சிக்காலத்தில் ஏற்பட்ட சில சூழ்நிலைகள் காரணமாக, முக்கியமாகச் சட்டம் சார்ந்த தேவைகளுக்காக ஐரோப்பியர் முறைமையைப் போன்ற, ஒரு முதற் பெயர், இறுதிப் பெயர் ஆகியவற்றைத் தழுவிய முறைகள் தமிழர் மத்தியில் புழக்கத்துக்கு வந்ததாகக் கூறுகிறார்கள். பொதுவாகத் தந்தையுடைய பெயரையும் சேர்த்துக்கொண்டு இரண்டு கூறுகளைக்கொண்ட பெயர் புழக்கத்துக்கு வந்தது. (எ.கா: *முத்துவேலு கருணாநிதி*). தமிழ் நாட்டில் ஊர்ப் பெயர்களைச் சேர்த்துக் கொள்ளும் வழக்கமும் உண்டு. (எ.கா: *சி. என். அண்ணாதுரை* - *காஞ்சிபுரம் (Conjeevaram) நடராஜன் (Natarajan) அண்ணாதுரை*). *அண்ணாமலைச் செட்டியார்*, *முத்துராமலிங்கத் தேவர்* எனச் சாதிப் பெயர்களைச் சேர்த்துக்கொள்ளும் வழக்கமும் இருந்தது. இலங்கை ,மட்டக்களப்பு பிரதேசங்களில் சாதி வழி குறியீடாக அமையும் 'போடியார்' முதலான ( எ.கா: மாணிக்கப் போடியார்) பிற்கூறுகள் கொண்ட பெயர்கள் வழக்கத்திலுள்ளன.ஆயினும் இற்றை வரை மேற்கத்தேய பெயரிலுக்கு மாற்றாக அமையும் தமிழர் பெயரிடல் முறைமையை விளங்கிக் கொள்ளமுடியாமையால் கடவுச் சீட்டு விண்ணப்பம் முதலான தேவைகளில் தமிழர்கள் சிரமங்களை எதிர்கொள்வதும் இத்தகைய இரட்டைப் பெயரிடலிலுள்ள கடைசிக்கூறான குறித்த நபருக்குரிய பெயரையே குடும்பப் பெயராகக் கொள்வதும் நடந்து வருகிறது.
# தமிழ் பெயரிடல்

## பெயர்களில் சந்த அசைவு

தமிழர்களிடையே ஒரே குடும்பத்தில் காணப்படும் பெயர்களுக்கிடையே சந்த அசைவு காணப்படும் மரபு காணப்படுகிறது. (எ.கா: இராசேந்திரன், இராசேசுவரி.. சந்திரகுமார், சிவகுமார்....)
# தமிழ் பெயரிடல்

## பெயர்களில் பொருளார்த்தம்

பெயர்கள் அர்த்தம் பொதிந்ததாக இருக்கவேண்டும் என்ற மரபு காணப்பட்டு வந்த போதிலும் நாகரிகம் என்ற பெயரில் தமிழ் சாரா ஓசையிலுள்ள ஈர்ப்பினால் வேறுபல பெயர்களும் புழக்கத்திலுள்ளன.சோதிட நம்பிக்கைகளும் இதற்கு காரணமாகின. இந்து சோதிட முறைமையில் குறித்த இராசிக்கான பெயரிடல் முன்னெழுத்து சில வேளைகளில் மொழிக்கு முதலில் அமையாத எழுத்துக்களையும் கொண்டிருப்பதும் எண்சோதிட சீர்படுத்தலிலும் பொருளுள்ள பெயர்களை வைத்தல் சாத்தியமற்றுப் போகிறது.
# தமிழ் பெயரிடல்

## பெயர் தலைப்பு

தமிழில் ஆங்கில வழக்குக்கு மாறாக திருமணமாகாத ஆண்கள் **செல்வன்** என்ற தலைப்பினாலும் திருமணமான நிலையில் **திரு** என்ற தலைப்பிட்டும் அழைக்கப்படுவர்.இதே போல் திருமணமாகாத பெண்கள் **செல்வி** என்ற தலைப்பினாலும் திருமணமான நிலையில் **திருமதி** என்ற தலைப்பிட்டும் அழைக்கப்படுவர்.
# தமிழ் பெயரிடல்

## பெயர் தலைப்பு

### சிறப்புப்பட்டங்களுக்கான பெயர்த் தலைப்புகள்

- பேராசிரியர் :- Professor
- முனைவர் / கலாநிதி :- Doctor
- புலவர் :- Scholar
- பண்டிதர் :- Pandit
- சங்கைக்குரிய:- Venerable
- கௌரவ:-Honerable
- வணக்கத்திற்குரிய:-Reverend
# தமிழ் பெயரிடல்

## மேலும் வாசிக்க

- யாழ்ப்பாணத்து மக்கட்பெயர் மரபு
- தமிழ் ஆண் பெயர்கள்
- தமிழ்ப் பெண் பெயர்கள்
- தமிழ்ப் பெயர்
- மரியாதைத் தலைப்பு
# அமைந்தக்கரை

**அமைந்தக்கரை** (ஆங்கிலம்: *Amjikarai* அல்லது *Amaindakarai*), இந்தியாவின், தமிழ்நாட்டின், சென்னையின் புறநகர்ப் பகுதிகளுள் ஒன்றாகும். இது சென்னை மாநகராட்சியின் ஆரம்பகால ஊர்களில் ஒன்றாகும். இது கூவம் ஆற்றுக்குக் குறுக்கே அமைந்துள்ளது. இது பூந்தமல்லி நெடுஞ்சாலையை ஒட்டி அமையப் பெற்றுள்ளது. 1946ஆம் ஆண்டு சென்னை மாவட்டத்துடன் இணைக்கப்பட்டு, பின்னர் 1950, 1970-களில் அரும்பாக்கம், அண்ணா நகர் இரண்டும் பிரிக்கப்பட்டன. நெல்சன் மாணிக்கம் சாலையின் ஆரம்பம் அமைந்தகரையின் எல்லையிலிருந்து துவங்குகின்றது. முன்பு, நகரின் ஒதுக்குப்புறமாக இருந்த இவ்வூர் தற்காலத்தில் நகரத்தின் மையமாக திகழ்கின்றது.
# அமைந்தக்கரை

## வரலாறு

கூவம் நதியை, வங்காள விரிகுடாவிற்கான பயணத்தை நோக்கி கொண்டு செல்லப்பட்ட வண்டல் படிவிலிருந்து உருவான ஒரு டெல்டாவை *அமைந்தகரை* என்று அழைக்கப்படுகிறது (இதன் பொருள் வடிவம் / உருவாக்கம் / கரை உருவாக்கியது / தமிழில் நிலம்) மற்றும் பின்னர் பேச்சு வழக்கில் *அமைஞ்சகரை* என்று சொல்லப்படுகிறது.  
மற்றொரு பதிப்பின் படி, 'இலவச சமூக சேவை' என்று பொருள்படும் *அமஞ்சூட்டல்* என்ற வார்த்தையிலிருந்து பெறப்பட்ட பெயர். அநேகமாக, ஏதோ ஒரு கால கட்டத்தில், கூவம் கரைகள் (அமைஞ்சகரை) உடைந்திருக்க வேண்டும், மேலும் உள்ளூர் மக்கள் ஆற்றின் கரைகளை புனரமைப்பதில் *இலவச சமூக சேவையில்* ஈடுபட்டிருக்க வேண்டும்.  
ஆரம்ப நாட்களில், சுங்கச்சாவடிக்கு பிறகு (பச்சையப்பா கல்லூரிக்கு அருகில்) இது ஒரு புறநகர் என அறியப்பட்டது. இப்போது, இது சென்னையின் மையப் பகுதியாகும், இது அண்ணா நகரின் குடியிருப்பை, சென்னையின் மத்திய வணிக மாவட்டத்துடன் இணைக்கிறது. இதில் மேத்தா நகர், கில் நகர், ரயில்வே காலனி, கலெக்டரேட் காலனி மற்றும் அய்யாவூ நாயுடு காலனி ஆகியவை அடங்கும்.  
மேத்தா நகர் ஒரு சிறிய பாதசாரி பாலத்தால் இணைக்கப்பட்டுள்ளது, இது கிட்டத்தட்ட ஒரு தீபகற்பம் போன்றது. திரு. வி. கா பூங்கா அமைந்தகரைக்கு அருகில் உள்ள ஒரு பிரபலமான பூங்கா.
# அமைந்தக்கரை

## அமைவிடம்

சென்னை மத்திய தொடருந்து நிலையத்திலிருந்து 7 கிலோமீட்டர் தொலைவிலும், சென்னை எழும்பூர் தொடருந்து நிலையத்திலிருந்து 5 கிலோமீட்டர் தொலைவிலும், சென்னை பன்னாட்டு விமான நிலையத்திலிருந்து 13 கிலோமீட்டர் தொலைவிலும், சென்னை கோயம்பேடு பேருந்து நிலையத்திலிருந்து 5 கிலோமீட்டர் தொலைவிலும், அமைந்தகரை அமைந்துள்ளது.
# அமைந்தக்கரை

## கலாச்சாரம்

அமைந்தகரையில், சிறீ ஏகாம்பரேசுவர காமாட்சி அம்மன் கோயில் மட்டும் இதற்கு மிக அருகில் ஸ்ரீ வரதராஜா கோயில் உள்ளது. மிக அருகில் உள்ள இந்த இரண்டு கோயில்களையும் சிலர் அமைந்தகரை சின்ன காஞ்சிபுரம் என்று குறிப்பிடுகிறார்கள். சுங்கச்சாவடி மற்றும் அமைந்தகரை இடையே மாங்கலி அம்மன் கோயில் (எல்லை அம்மன்) அமைந்துள்ளது. ஏகாம்பரேசுவரா மற்றும் வரதராஜா கோயிலின் பிரம்மோத்ஸவம் என்பது ஒவ்வொரு ஆண்டும் மார்ச் முதல் மே வரை நடைபெறும் ஒரு பிரபலமான திருவிழா. பிரதோசம் ஏகாம்பரேசுவரர் கோவிலில் ஒரு பிரபலமான நிகழ்வு. அந்த ஏகாம்பரேசுவர் கோயிலுக்கு அருகில், "வரசித்தி விநாயகர் கோயில்" என்று அழைக்கப்படும் விநாயகர் கோயில் உள்ளது. விநாயகர் சதுர்த்தி திருவிழாவிற்கு இது மிகவும் பிரபலமானது.  
அமைந்தகரை பூந்தமல்லி நெடுஞ்சாலையில் ஒரு மசூதி உள்ளது. இந்த மசூதியின் பெயர் ஜம்மியா மஸ்ஜித். நெல்சன் மாணிக்கம் சாலையில் மற்றொரு மஸ்ஜித் உள்ளது.  
அமைந்தகரையில் ஏராளமான தேவாலயங்களும் உள்ளன.
# அமைந்தக்கரை

## அடிப்படை வசதிகள்

அமைந்தகரை சந்தை மிகவும் புதிய காய்கறிகளை வழங்குகிறது, சில சாலையோர தற்காலிக காய்கறி கடைகள், புதிய காய்கறிகளை பெயரளவுக்கு வழங்குகின்றன. நெல்சன் மாணிக்கம் சாலை மற்றும் பூந்தமல்லி நெடுஞ்சாலை சந்திக்கும் இடத்தில் அம்பா ஸ்கைவாக் என்னும் பெரிய வணிக வளாகம் உள்ளது. இங்கு ஸ்டார் பஜார், பி. வி. ஆர் பல்திரை அரங்கம், கடைகள், உணவகங்கள் போன்றவை உள்ளன.  
அருகிலுள்ள புறநகர் தொடருந்து நிலையம் நுங்கம்பாக்கம் தொடருந்து நிலையம் ஆகும், இது அமைந்தகரையிலிருந்து 2 கி.மீ (1.2 மைல்) தொலைவில் உள்ளது.  
அமைந்தகரையில் பில்ரோத் மருத்துவமனைகள் உட்பட பல மருத்துவமனைகள் உள்ளன, இது ஒரு முழுமையான பன்முக சிறப்பு மருத்துவமனையாகும். எம். ஆர் மருத்துவமனை ஒரு பிரத்யேக சிறுநீரக (சிறுநீரக) மாற்று மையம், இது கோவிந்தன் தெருவில் அமைந்துள்ளது.
# அசோக் நகர், சென்னை

**அசோக் நகர்** (ஆங்கிலம்: *Ashok Nagar*) என்பது இந்தியாவின், தமிழ்நாட்டின், சென்னையின் புறநகர்ப் பகுதிகளுள் ஒன்றாகும். இது சென்னையின் தெற்குப் பகுதியில் அமைந்துள்ளது. இது 1964-இல் நிறுவப்பட்டது. இந்த நகரின் மையத்தில் அசோகர் தூண் உள்ளது.  
இந்த புறநகர் பகுதியை மேம்படுத்துவதற்காக, தமிழ்நாடு வீட்டுவசதி வாரியம் 1970-களில் நடுத்தர வருமானம் உடையவர்களுக்காக குடியிருப்புகளை கட்டியது. அடுத்த பெரிய உள்கட்டமைப்பாக 1974-ஆம் ஆண்டில், அசோக் தூண் அருகே கட்டப்பட்ட வணிக வளாகமாகும். வங்கிகள், நியாய விலைக் கடை, மளிகைக் கடைகள், நகர்ப்புற மேம்பாட்டு அலுவலகம் ஆகியவை இங்கு செயல்படத் தொடங்கின. அதைத் தொடர்ந்து அண்ணா சமுதாய கூடம் மற்றும் விளையாட்டுக் கூடம் ஆகியவை திறக்கப்பட்டது. 1980களின் முற்பகுதியில், உதயம் திரையரங்க வளாகம் மற்றும் இ.எஸ்.ஐ. மருத்துவமனை தோன்றின. மேலும் அரசுப் பள்ளிகளும், கூடுதல் போக்குவரத்து வசதிகளும் இந்த காலனியில் வரவுகளைச் சேர்த்தன, இப்போது அசோக் நகர் சிறந்த நிறுவனங்கள், விளம்பரங்கள், வங்கிகள், சொகுசு குடியிருப்புகள், பூங்காக்கள், உணவகங்கள், வழிபாட்டுத் தலங்கள், பொழுதுபோக்கு அரங்குகள் ஆகியவற்றுடன் நன்கு இணைக்கப்பட்ட நகர்ப்புறமாக வளர்ந்துள்ளது.
# அசோக் நகர், சென்னை

## அமைவிடம்

இந்தியாவின், தமிழ்நாடு, சென்னை, மாம்பலத்திற்கு (தி.நகர்) மேற்கே அசோக் நகர் அமைந்துள்ளது. இது, மேற்கில் கே. கே. நகர், வடக்கில் வடபழனி மற்றும் தெற்கே சைதாபேட்டை ஆகிய நகரங்களால் சூழப்பட்டுள்ளது.
# அசோக் நகர், சென்னை

## போக்குவரத்து

இங்கிருந்து அரசு புறநகர் பேருந்துகள் மற்றும் ஷேர் ஆட்டோக்கள் வடக்கு, மத்திய மற்றும் தெற்கு சென்னைக்கு செல்கின்றன. உதயம் திரையரங்கத்திற்கு எதிரே ஒரு மெட்ரோ நிலையம் உள்ளது. இது சென்னையில் மிக உயரமான மெட்ரோ நிலையம் ஆகும். இது 4 மாடிகளைக் கொண்ட வணிக பொருட்கள் வாங்கும் வசதியுடன் கட்டப்பட்டுள்ளது.  
அசோக் நகருக்கு அருகே உள்ள மாம்பலத்தில், சென்னை புறநகர் தொடருந்து நிலையம் உள்ளது.
# அசோக் நகர், சென்னை

## கல்வி நிறுவனங்கள்

- அரசு பெண்கள் மேல்நிலைப்பள்ளி
- வேளாங்கன்னி மெட்ரிகுலேசன் மேல்நிலைப்பள்ளி
- காவலர் பயிற்சி கல்லூரி
- ஜவஹர் வித்யாலயா
- டாக்டர் கே. கே. நிர்மலா பெண்கள் மேல்நிலைப்பள்ளி
- வித்யா நிகேதன்
- கேந்திரியா வித்யாலய அசோக் நகர்
- புதுர் உயர்நிலைப்பள்ளி
- ஜிஆர்டி மெட்ரிகுலேசன் பள்ளி
- செயின்ட் ஜான்ஸ் மெட்ரிகுலேசன் பள்ளி
- லிட்டில் பிளவர் மெட்ரிகுலேஷன் மேல்நிலைப்பள்ளி
- ஜவஹர் மேல்நிலைப்பள்ளி
- ஜே. ஆர். கே மெட்ரிகுலேசன் மேல்நிலைப்பள்ளி
- வித்யானிகேதன் மெட்ரிகுலேசன் மேல்நிலைப்பள்ளி
# அசோக் நகர், சென்னை

## வழிபாட்டுத் தலங்கள்

- அசோக் நகர் அஞ்சநேய பக்தர் சபை
- ஸ்ரீ கருமாரி அம்மன் கோவில்
- ஸ்ரீ நவசக்தி விநாயகர் ஆலயம்
- ஸ்ரீ நவசக்தி காளியம்மன் திருக்கோவில்
- ஸ்ரீ சித்தி விநாயகர் திருக்கோவில்
- ஸ்ரீ நாகத்தம்மன் கோவில்
- ஸ்ரீ மல்லிகேஸ்வரர் கோயில்
- ஸ்ரீ ஸ்வர்ணபுரீஸ்வரர் சிவன் கோயில்
- அசோக் நகர் இஸ்லாமிய மசூதி
- சி.எஸ்.ஐ சர்ச்
# அசோக் நகர், சென்னை

## பொழுதுபோக்கு

4 திரைகளைக் கொண்ட உதயம் திரையரங்கம் ஆனது அசோக தூண் சந்திப்பில் உள்ளது. கமலா, ஏ.வி.எம். ராஜேஸ்வரி, எஸ். எஸ். ஆர் பங்கஜம் திரையரங்கள், பலாஸ்ஸோ மற்றும் ஐனாக்ஸ் ஆகியவை வடபழனியில் உள்ளன. உதயத்திலிருந்து 5 நிமிடம் நடந்து ஈக்காட்டுத்தாங்கலில் காசி திரையரங்கம் உள்ளது.  
'சங்கமம்' ஆனது சனவரி மாதத்தில் சென்னை முழுவதும் நடத்தப்படும் 10 நாள் இசை மற்றும் நடன விழா ஆகும். அசோக் நகர் நகராட்சி பூங்கா இந்த விழாவை நடத்தும் இடமாகும்.
# அசோக் நகர், சென்னை

## விளையாட்டு பகுதிகள்

**நகராட்சி பூங்கா**, அசோக் தூண் சந்திப்புக்கு அருகில் அமைந்துள்ளது. இந்த பூங்காவில் நடைபயிற்சி மற்றும் குழந்தைகளுக்கு ஒரு சிறிய விளையாட்டு பகுதி உள்ளது. இது தூய்மை மற்றும் கழிப்பறை வசதிகளுடன் நன்கு பராமரிக்கப்படுகிறது. பார்வையாளர்கள் தங்கள் வாகனங்களை வெளியே நிறுத்த வேண்டும். பூங்கா நேரம் காலை 5 மணி முதல் காலை 9 மணி வரை, மாலை 4 மணி முதல் இரவு 9 மணி வரை.  
**குழந்தைகள் விளையாடும் பூங்கா**, 12 வது அவென்யூவில் உள்ளது. இது 10 வயதிற்குட்பட்ட குழந்தைகளுக்கான ஒரு சிறிய விளையாட்டுப் பகுதியாகும். பூங்கா நேரம் காலை 5 மணி முதல் காலை 9 மணி வரை, மாலை 4 மணி முதல் இரவு 9 மணி வரை. இந்த பூங்கா 5 இ பார்க் என்றும் அழைக்கப்படுகிறது.  
**மாந்தோப்பு காலனி**க்கு அருகில் அமைந்துள்ள மாந்தோப்பு காலனி துடுப்பாட்ட மைதானத்தில், முதியவர்கள் மற்றும் இளைஞர்கள் அணி அதிகாலை மற்றும் வார இறுதி நாட்களில் இணைகிறார்கள். பல குழுக்களால் மாலை நேரங்களில் கால்பந்து விளையாடப்படுகிறது. இந்த மைதானத்தில் வெள்ள விளக்குகள் உள்ளன; அவை தினமும் மாலை நேரங்களில் எரியும். கால்பந்து முதன்மையாக மாலை 5 மணிக்குப் பிறகு விளையாடப்படுகிறது.
# இராயப்பேட்டை

**இராயப்பேட்டை** சென்னையின் மையப்பகுதியில் அமைந்துள்ள ஒரு நகர்ப்புறப் பகுதியாகும். மெரினா கடற்கரைக்கு மேற்கே அமையப்பெற்றுள்ளது. சென்னை நகரின் மிகப்பெரிய அரசுப் புறநகர் மருத்துவமனையான இராயப்பேட்டை அரசு மருத்துவமனை இங்குதான் உள்ளது. அனைத்திந்திய அண்ணா திராவிட முன்னேற்றக் கழகத்தின் தலைமையகம், புதுக்கல்லூரி, ஈ.ஏ. வணிக வளாகம், இராணிமேரி கல்லூரி போன்றவை இங்கு குறிப்பிடத்தக்கவை.
# தேனாம்பேட்டை

**தேனாம்பேட்டை** (*Teynampet*) சென்னை நகரின் மையப்பகுதியில் அமைந்துள்ள ஒரு நகர்ப்புறம் ஆகும். இது ஒரு வர்த்தகப் பகுதியாக விளங்குகிறது. இங்கு திமுக தலைமையகம், கலைஞர் தொலைக்காட்சி அலுவலகம், அண்ணா அறிவாலயம் போன்றவை குறிப்பிடத்தக்கதாகும். இத்தொகுதி ஆயிரம் விளக்கு சட்டமன்றத்தொகுதி ஆதலால், முந்தைய துணை முதலமைச்சர் ஸ்டாலினின் தொகுதியாக உள்ளது.
# நெஞ்சில் ஓர் ஆலயம்

**நெஞ்சில் ஓர் ஆலயம்** 1962-ஆம் ஆண்டு ஸ்ரீதர் இயக்கத்தில் வெளியான வெற்றித்திரைப்படமாகும். இதில் முத்துராமன், கல்யாண் குமார், தேவிகா, வி. எஸ். ராகவன் ஆகியோர் முன்னணிக் கதாபாத்திரங்களில் நடித்திருந்தனர். குழந்தை நட்சத்திரமான குட்டி பத்மினிக்கு மிகுந்த புகழை ஈட்டித்தந்த படமுமாகும். இத்திரைப்படத்திற்காக ஜனாதிபதி விருது வழங்கப்பட்டது.  
இப்படம் பிரபல ஆங்கில படமான 'காசாபிளாங்கா’வின் சாயலில் ஒட்டி எடுக்கப்பட்டதாகும்.
# நெஞ்சில் ஓர் ஆலயம்

## கதைக்கரு

காதலர்களான கல்யாண்குமாரும் தேவிகாவும் விதிவசத்தால் பிரிந்து, தேவிகா தான் மணந்து கொண்ட முத்துராமனின் புற்று நோயைக் குணப்படுத்த மருத்துவரிடம் செல்கையில், அவர் முன்னாள் காதலர் கல்யாண் குமாராகவே இருக்கக்கண்டு திகைப்பும் அதிர்ச்சியும் கொள்வதில் துவங்கும் இத்திரைப்படம், பெண்மை, கற்பு, கடமை, பெருந்தன்மை ஆகிய பல பெரும் நற்குணங்களைச் சிறப்புற எடுத்துக்காட்டுவதாக அமைந்திருந்தது.  
அந்நாட்களில் மிகவும் பேசப்பட்ட பரிசோதனை முயற்சியாக, திரைப்படம் முழுவதுமே ஒரு மருத்துவமனை அரங்கமைப்பில் ஒரு மாதத்திற்கும் குறைவான காலகட்டத்தில் எடுக்கப்பட்டது. இது பாடல்கள், காட்சியமைப்புகள், கோணங்கள் ஆகியவற்றிற்கு மிகுந்த அளவில் பாராட்டுப் பெற்றது.கல்யாணப் பரிசு திரைப்படத்தை அடுத்து முக்கோணக் காதல் கதை இயக்குநர் என்ற பெயரை ஸ்ரீதருக்கு இது நிலை நாட்டியது.
# நெஞ்சில் ஓர் ஆலயம்

## நடிப்பு

- முத்துராமன்
- கல்யாண் குமார்
- தேவிகா
- நாகேஷ்
- மனோரமா
- குட்டி பத்மினி
- வி. எஸ். ராகவன்
- பி. சாந்தகுமாரி
# நெஞ்சில் ஓர் ஆலயம்

## பாடல்கள்

பாடல்களை கண்ணதாசன் எழுதியிருந்தார், விஸ்வநாதன், ராமமூர்த்தி இசையமைத்திருந்தனர்.
# நெஞ்சில் ஓர் ஆலயம்

## மறுவாக்கம்

ராஜேந்திர குமார், ராஜ்குமார், மீனாகுமாரி ஆகியோரின் நடிப்பில் *தில் ஏக் மந்திர்* (1963) என்னும் பெயரில் இயக்குநர் ஸ்ரீதர் இந்தியில் இயக்கினார். குட்டி பத்மினி ஹிந்தி மறுவாக்கத்திலும் நடித்திருந்தார். இத்திரைப்படம் *மானசி மந்திரம்* (1966) என்னும் பெயரில் தெலுங்கிலும் வெளிவந்தது. கன்னடத்தில் *குங்கும ரக்சி* என்னும் பெயரில் வெளியானது.
# நெஞ்சில் ஓர் ஆலயம்

## குறிப்புகளும் மேற்கோள்களும்

- Nenjil Ore Alayam 1962 - *தி இந்து (ஆங்கிலம்)* நாளிதழில் *ராண்டார் கை* எழுதிய கட்டுரை
# ஓரடுக்கு மனை

**ஓரடுக்கு மனை** அல்லது **பங்களா** என்பது ஒரு வகை ஒற்றைத்தள வீட்டைக் குறிக்கும். இவ்வகை வீடுகள் இந்தியாவிலேயே உருவாயின. "பங்களா" என்ற சொல் "வங்காளம்" என்ற பொருள் கொண்டது. வங்காளப் பாணியின் அமைந்த வீட்டைக் குறிக்கவும் ஆங்கிலேயர் "பங்களா" என்ற சொல்லையே பயன்படுத்தினர். தொடக்கத்தில் ஓரடுக்கு மனை என்னும் இவ்வகை வீடுகள், முன்புறத்தில் அகலமான விறாந்தையுடன் கூடிய கூரை வேய்ந்த, ஒரு தளத்தையுடைய சிறிய வீடுகளையே குறித்தது.  
இந்தியா, பாகிசுத்தான் ஆகிய நாடுகளில் ஓரடுக்கு மனை என்பது தொடர்மாடி வீடுகள் அல்லாத ஒற்றைக் குடும்ப வீடுகள் எல்லாவற்றையும் குறிக்கிறது. தற்காலத்தில் இந்தியத் துணைக் கண்டத்தில் ஓரடுக்கு மனை என்பது ஒரு குடும்பம் அல்லது கூட்டுக் குடும்பம் ஒன்று வாழுகின்ற மாடி வீடுகளையும் குறிக்கின்றது. இது பொதுவான வட அமெரிக்க "பங்களா" விலும் வேறுபாடான பொருள் தருகிறது.
# விக்கிப்பீடியா:முதற்பக்கக் கட்டுரைகள்/மே 10, 2010

**செரெங்கெட்டி தேசியப் பூங்கா**, தான்சானியாவின் செரெங்கெட்டிப் பகுதியில் உள்ள பெரிய தேசியப் பூங்கா ஆகும். இது இங்கு ஆண்டுதோறும் நிகழும் விலங்குகளின் இடப்பெயர்வு தொடர்பில் புகழ் பெற்றது. இந் நிகழ்வின் போது ஒன்றரை மில்லியன் வெண்தாடிக் காட்டுமாடுகளும் (wildebeest), 200,000 வரிக்குதிரைகளும் இடம் பெயர்கின்றன.செரெங்கெட்டி தான்சானியாவின் மிகப் பழைய தேசியப் பூங்காவாகும். இன்றும் இது நாட்டின் சுற்றுலாத்துறையின் முக்கிய அம்சமாக உள்ளது.இப்பூங்கா 14,763 சதுர கிலோமீட்டர் பரப்பளவை உள்ளடக்கியுள்ளது. இதற்குள் புல்வெளிகள், ஐதான மரங்களைக் கொண்ட புற்றரைகள், ஆறுசார்ந்த காடுகள் என்பன அடங்கியுள்ளன. இப்பூங்கா நாட்டின் வட பகுதியில் தான்சானிய - கெனிய எல்லையில் அமைந்துள்ளது. இப் பகுதியில் இது மசாய் மாரா தேசிய ஒதுக்ககத்துடன் தொடர்ச்சியாக உள்ளது. இதன் தென்கிழக்குப் பகுதியில் இங்கோரொங்கோரோ பாதுகாப்புப் பகுதியும், தென்மேற்கில் மாசுவா வேட்டைவிலங்கு ஒதுக்ககமும், மேற்கு எல்லையில் இக்கோரோங்கோ மற்றும் குருமெட்டி வேட்டைவிலங்கு ஒதுக்ககமும் உள்ளன. வடகிழக்கில் லொலியோண்டோ வேட்டைவிலங்குக் கட்டுப்பாட்டுப் பகுதி அமைந்துள்ளது.
---  
**மூச்சுத்தடை நோய்** அல்லது **ஈழை நோய்** (ஆஸ்த்துமா) என்பது நுரையீரலில் ஏற்படும் நீடித்த/நாட்பட்ட அழற்சியினால், மீண்டும் மீண்டும் வரக்கூடிய மூச்சு எடுத்தலில் சிரமத்தைக் கொடுக்கும் மூச்சுத்திணறல்/மூச்சிரைப்பு நிலை ஆகும். இதற்கு முக்கிய காரணம் சுவாசக் குழாய்களின் உட்படலத்தில் ஏற்படும் வீக்கத்தால், காற்று உட்சென்று வெளியேறும் பாதையில் ஒடுக்கமேற்பட்டு, காற்றின் ஓட்டத்தில் ஏற்படும் வீழ்ச்சியாகும். சுவாசக் குழாய்களைச் சுற்றியிருக்கும் தசைகளில் ஏற்படும் மீளும் தன்மை கொண்ட சுருக்கம், இறுக்கம் போன்றவையும், நுரையீரலில் ஏற்படும் அழற்சியினால் ஏற்படும் புண்பட்ட நிலை, வீக்கம் என்பனவும் அசெளகரியமான நிலையை ஏற்படுத்தும். இதன் தீவிரத்தன்மையும் , நிகழ்வுகளுக்கிடையிலான இடைவெளியும் மனிதனுக்கு மனிதன் வேறுபடும். இந்த நோய் எல்லா வயதினரிலும் காணப்படுவதாயினும், பொதுவாக குழந்தைகளிலேயே ஆரம்பிக்கும். இந்த நோயின் முக்கியமான அறிகுறிகளாக இழுப்பு, இருமல், நெஞ்சு இறுக்கம், விரைவான, குறுகிய மூச்சு என்பன அமைகின்றன.
இந்த ஈழை நோயானது **தொய்வு, இழுப்பு, முட்டு, சுவாச முட்டு, மூச்சுத் தடை நோய், மூச்சுப் பிடிப்பு நோய்** என பல்வேறு பெயர்கள் கொண்டு அழைக்கப்படுகிறது.
# எஸ். ஏ. ஐ. மத்தியு

**அருட்திரு எஸ். ஏ. ஐ. மத்தியு** (நவம்பர் 24, 1939 &ndash; சூன் 6, 2016) இலங்கையின் கல்விமானும் சமூக சேவையாளரும் பன்னூலாசிரியருமாவார்.
# எஸ். ஏ. ஐ. மத்தியு

## பிறப்பு

இலங்கையின் மத்திய மாகாணத் தலைநகர் கண்டியில் உலப்பனையிலுள்ள மகாவிலாவில் 1939 ஆம் ஆண்டு நவம்பர் 24ந் திகதி பிறந்தார். இவருக்குத் தாய் தந்தையர் இட்ட பெயர் அந்தோணிமுத்து ஆகும்.
# எஸ். ஏ. ஐ. மத்தியு

## துறவறம்

1959 செப்டம்பர் 15 இல் புனித வளனார் சபையில் இணைந்த இவர் 1960 செப்டம்பர் 15 இல் முழுத் துறவியானார். அருட் சகோதரர் மத்தியு எனப் பெயரிடப்பட்டார்.
# எஸ். ஏ. ஐ. மத்தியு

## கல்வியும் கல்விப்பணியும்

ஆரம்பக் கல்வியை கம்பளை சென். ஜோசப் கல்லூரியில் கற்றார். ஆரம்பத்தில் தோட்டப் பாடசாலை ஒன்றில் ஆசிரியராக பணிபுரிந்தார். கொழும்பு அக்குவைனாசில் இறையியல் கற்றபின் இலங்கையின் மத்தியப் பகுதியில் அமைந்துள்ள பேராதனைப் பல்கலைக்கழகத்தில் இளமாணிப் பட்டத்தையும், பின்னர் கொழும்பு பல்கலைக்கழகத்தில் பயின்று கல்வியியல் டிப்புளோமாவையும் முதுமாணிப் பட்டத்தையும் பெற்றுக்கொண்டார்.
# எஸ். ஏ. ஐ. மத்தியு

## கலைப் பங்களிப்பு

### இவருடைய நூல்கள்

- கர்மயோகி பவுல்
- உலகக் கலைகள் ஒரு பார்வை (ஆய்வு நூல்)
- 50 ஆம் ஆண்டை நோக்கி ஜோசப் வாஸ் இலங்கைத் திருச்சபையில் ஏற்படுத்திய தாக்கம்
- வரலாறு தரும் மட்டக்களப்பு (ஆய்வு நூல்)
- ஞானயோகி பவுல்
- அலைபுயலின் நிலைகலன்
- சட்டம், சமயம், ஆட்சி (ஆராய்ச்சி நூல்)
- 200 Years of Methodism in East Lanka- Historical Educational prospective
# எஸ். ஏ. ஐ. மத்தியு

## மரணம்

சில காலம் நோய்வாய்ப்பட்டிருந்த இவர் 2016 சூன் 6 ஆம் திகதி கல்முனை ஆதார வைத்தியசாலையில் காலமானர். இவரது உடல் சூன் 7 அன்று கல்முனை கார்மேல் பற்றிமாக் கல்லூரி தேசிய பாடசாலையில் பொதுமக்களின் அஞ்சலிக்காக வைக்கப்பட்டு ஆராதனையின் பின் கல்முனை இருதயநாதர் ஆலயத்திற்கு எடுத்துச் செல்லப்பட்டு இறுதி ஆராதனைகளின் பின் கல்முனை சேமக்காலையில் நல்லடக்கம் செய்யப்பட்டது.
# எஸ். ஏ. ஐ. மத்தியு

## இவரைப் பற்றி வெளியிடப்பட்ட நூல்கள்

1. பகிரதம்
1. அரம்
1. சிறியன சிந்தியாதே
# ஆழ்வார்பேட்டை, சென்னை

**ஆழ்வார்பேட்டை** (*Alwarpet*) என்பது இந்தியாவின், தமிழ்நாட்டின், சென்னையின் புறநகர்ப் பகுதிகளுள் ஒன்றாகும். இது சென்னையின் மேல்தட்டு மக்கள் வசிக்கும் இடமாக விளங்குகிறது. இதன் வடக்கு மற்றும் கிழக்கில் தேனாம்பேட்டை, கிழக்கில் மைலாப்பூர், மந்தைவெளி மற்றும் அபிராமபுரம், தெற்கில் இராஜா அண்ணாமலைபுரம், தென்மேற்கில் நந்தனம் ஆகிய நகரங்களால் சூழப்பட்டுள்ளது. இதன் அருகிலுள்ள மெட்ரோ நிலையம், தேனாம்பேட்டை மெட்ரோ நிலையம். சென்னை மெட்ரோ ரயில் திட்டத்தின் இரண்டாம் கட்டத்தின் கீழ் ஆழ்வார்பேட்டைக்கான புதிய பிரத்யேக நிலையம் முன்மொழியப்பட்டுள்ளது, இது மார்ச் 2021 க்குள் இருக்கக்கூடும், மேலும் 5-7 ஆண்டுகளுக்குள் நிறைவடையும் என்று எதிர்பார்க்கப்படுகிறது.  
போட் கிளப் மற்றும் போயஸ் கார்டன் போன்ற இரண்டு குடியிருப்புப் பகுதிகள் இங்கு உள்ளன. போயஸ்கார்டன் முன்னாள் முதலமைச்சர் ஜெ. ஜெயலலிதா மற்றும் பிரபல நடிகர் ரஜினிகாந்த்தின் இருப்பிடமாகும். போட் கிளப்பில் சென்னை சூப்பர் கிங்ஸ் உரிமையாளரும், இந்தியா சிமென்ட்ஸ் நிர்வாக இயக்குநர் என். ஸ்ரீனிவாசன் வசிக்கிறார். திரைப்பட நடிகர் கமலஹாசன் அலுவலகம் மற்றும் சங்கீத அகாடமி போன்றவை இங்கு உள்ளன. பார்க் செரடன் போன்ற நட்சத்திர விடுதிகள் இங்குதான் உள்ளது. ஆழ்வார்பேட்டை மற்றும் ராஜா அண்ணாமலைபுரத்தை ஒட்டியுள்ள போட் கிளப் சாலை, இந்தியாவில் மூன்றாவது மிக விலையுயர்ந்த இடமாகவும், தென்னிந்தியாவில் மிகவும் விலை உயர்ந்ததாகவும் உள்ளது.
# ஆழ்வார்பேட்டை, சென்னை

## அமைவிடம்

சென்னை மத்திய தொடருந்து நிலையத்திலிருந்து 11 கிலோமீட்டர் தொலைவிலும், சென்னை எழும்பூர் தொடருந்து நிலையத்திலிருந்து 7 கிலோமீட்டர் தொலைவிலும், சென்னை பன்னாட்டு விமான நிலையத்திலிருந்து 18 கிலோமீட்டர் தொலைவிலும், சென்னை கோயம்பேடு பேருந்து நிலையத்திலிருந்து 13 கிலோமீட்டர் தொலைவிலும், ஆழ்வார்பேட்டை அமைந்துள்ளது.
# அழற்சி

. நடுவில் சீழ் பிடித்துள்ள பகுதியைச் சுற்றி கரும்வளையங்களாக இறந்த திசுக்கள்]]  
**அழற்சி** (Inflammation, இலத்தீன், *inflammare*) என்பது காயங்கள், தீப்புண்கள், அடிபட்ட இடங்களில் திசுக்களின் சேதம் மற்றும் இதர உயிரணுக்களின் வினையால் உடம்பில் நிகழும் எதிர்ப்பாற்றல் சார்ந்த செயலாகும். நோய்க்காரணிகள் தொற்றுவதால் அல்லது திசுக்கள் சேதமடைந்தால் அவ்விடத்தில் உள்ள உயிரணுக்களிலிருந்து புரதங்கள் மற்றும் எதிர்ப்பாற்றலூக்கிகள் வெளிப்படும். இது தன்னிச்சையாக தொடங்கி அவசரக்காலத்தில் வேலை செய்வது போல் உடம்பில் நோயெதிர்ப்புக் காரணிகளான இரத்த வெள்ளையணுக்கள், அவ்விடத்தில் சீக்கிரமாக குவிய ஆயத்தமாக்கும். அவ்வாறு குவியும்போது இரத்தத்தில் வழக்கமாக உள்ள வெள்ளையணுக்களின் எண்ணிக்கையை விட, தேவையைப் பொறுத்து வெள்ளை அணுக்களின் எண்ணிக்கை அதிகமாகும். இவ்வாறு ஊக்குவிக்கும் போது அவ்விடத்தில் இரத்த நுண்குழாய் மூலம் குவியும் உயிரணுக்களான வெள்ளையணுக்கள், (இரத்தத்தில் உள்ள உயிரணுக்களில் மிகவும் பெரியவை) திசுக்களின் அடர்த்தி, இரத்தக்குழல்களின் விரிப்பு ஆகியவற்றையும் சேர்த்து இயங்கச்செய்யும். அதுவே நமக்கு வீக்கமாக காட்சியளிக்கும். இதில் தசை சிவப்படைதல், எரிச்சல், வலி மற்றும் சூடு அதிகரித்தல் ஆகியன இணைந்து நிகழும். இவ்வாறு ஏற்படும் நோயெதிர்ப்பு செயலே அழற்சி என அழைக்கப்படுகிறது.  
இவ்வாறு குவியும் வெள்ளையணுக்களை நாம் காயமாறியவுடன் வெளிப்படும் வெள்ளைநிற சீழ்களின் வடிவில் காணமுடியும். இது ஆங்கிலத்தில் லீசன்சு என அறியப்படுகிறது. இவ்வாறு வெளிப்படும் சீழ்களில் நிணநீரும் மிகுந்திருக்கும்.  
நோய்க்காரணிகள் போன்ற உடலுக்குத் தீங்கு விளைவிக்கக்கூடிய காரணிகள், அடிப்பட்ட அல்லது பாதிப்புக்குள்ளான உயிரணுக்கள், தீங்கு விளைவிக்கும் தூண்டுகைகள் மற்றும் எரிச்சல் தரக்கூடியப் பொருள்களுக்கு தமனி (அல்லது நாடி), சிரை (அல்லது நாளம்) ஆகிய இரத்தக்குழாய்களில் நிகழும் ஒரு சிக்கலான உயிரியல் எதிர்வினையாகும். இந்த எதிர்வினை தனக்கு தீங்கு விளைவிக்கக்கூடிய தூண்டுகையை நீக்கவும் பாதிக்கப்பட்ட திசுக்கள் குணமடைதலை துவக்கவும் உயிரினங்கள் மேற்கொள்ளும் தடுப்பு நடவடிக்கை ஆகும். அழற்சியும் நோய்த்தொற்றும் (infection) ஒன்றல்ல. பல நேரங்களில் நோய்த்தொற்றினால் அழற்சி ஏற்படலாம். நோய்தொற்று ஒரு புறவழிப் பெருக்க நுண்ணுயிரினால் ஏற்படுவது; அழற்சி அந்த நோய்க்காரணிக்கு எதிராக உடலானது மேற்கொள்ளும் எதிர்வினை.  
அழற்சி என்ற எதிர்வினை இல்லாதிருக்குமேயானால் ஓர் உயிரியின் புண்களும் தொற்றுநோய்களும் குணமடையாது திசுக்கள் உயிர்வாழ்வதையே பாதிக்கும். ஆனால், நீண்டநாள் அழற்சி பல நோய்களுக்கு வித்தாக அமைகிறது. தும்மல், சுரம், தமனித் தடிப்பு, முடக்கு வாதம் போன்றன நீடித்த அழற்சியால் உண்டாவன. ஆகவே உடல் தன்னிடத்தே காண்கின்ற அழற்சியை விரைவில் சரிப்படுத்த விழைகிறது.  
அழற்சியை *கடுமையான*, *நாட்பட்ட* என இருவகையாகப் பிரிக்கலாம். *கடுமையான அழற்சி* தீங்குதரும் தூண்டுகைக்கு உடல் ஆற்றும் துவக்க எதிர்வினையாகும். பாதிக்கப்பட்டத் திசுக்களுக்கு குருதி நீர்மம் (blood plasma) மற்றும் இரத்த வெள்ளையணுக்களை கூடுதலாக அனுப்புகிறது. படிப்படியான உயிரியல் நிகழ்வுகள் அழற்சிக்கெதிரான வினைகளைப் புரிந்து குணமடையச் செய்கிறது. இதில் குறிப்பிட்ட இடம் சார்ந்த சுற்றோட்டத் தொகுதி, நோய் எதிர்ப்பாற்றல் முறைமை மற்றும் காயமடைந்த திசுவின் பல உயிரணுக்கள் இணைந்து செயல்படுகின்றன.  
**நெடுங்கால அழற்சி** அல்லது *நீடித்த அழற்சி* அல்லது *நாட்பட்ட அழற்சி*யில் காயமடைந்த திசுக்களின் அருகாமையில் உள்ள உயிரணுக்களின் வகை வளர்முகமாக மாறுகிறது. திசுக்கள் அழிதலும் குணமாதலும் ஒரே நேரத்தில் நிகழ்கின்றன.
# அழற்சி

## தூண்டுகைகள்

- தீப்புண்
- வேதி எரிச்சலூட்டிகள்
- பனிப்புண்
- நச்சுப்பொருட்கள்
- நோய்க்காரணியால் ஏற்படும் நோய்த்தொற்று
- உடற் காயம், ஊமைக்காயம் அல்லது ஆழமான காயம்
- உணர்திறன் மிகைப்பால் விளையும் நோயெதிர்ப்பு வினைகள்
- கதிரியக்கம்
- வெளிப் பொருட்கள் - சிம்பு, தூசி, அழிபட்ட உயிரணுக்கள்
# அழற்சி

## முக்கிய அறிகுறிகள்

கடுமையான அழற்சியின் காரணமாக அழற்சி ஏற்படும் இடத்தில் தோன்றும் முக்கியமான ஐந்து அறிகுறிகளாவன:
- சிவந்திருத்தல்
- வீக்கமடைந்திருத்தல்
- சூடாக இருத்தல்
- வலி இருத்தல்
- தொழிற்பாட்டை இழந்திருத்தல்  
ஆரம்பத்தில் முதல் நான்கு அறிகுறிகளுமே செல்சசு (Celsus) என்பவரால் குறிப்பிடப்பட்டிருந்தன. அழற்சி ஏற்படும் இடத்திற்கு அதிகளவு குருதி செல்வதால் அவ்விடம் சிவந்து காணப்படுவதுடன், சூடாகவும் இருக்கும். அதிகளவில் திரவம் அவ்விடத்தில் சேர்வதனால் வீக்கம் ஏற்படுகின்றது. அவ்விடத்தில் வெளியேற்றப்படும் சில வேதிப் பொருட்கள் நரம்புகளில் ஏற்படுத்தும் தூண்டுதலால் வலி ஏற்படும். பின்னரே ஐந்தாவது அறிகுறி சேர்த்துக் கொள்ளப்பட்டது.  
பொதுவாக உடலின் மேற்பரப்பில் ஏற்படும் அழற்சியே இந்த ஐந்து அறிகுறிகளையும் கொண்டிருக்கும். உள்ளுறுப்புக்களில் ஏற்படும் அழற்சிகள் எல்லா அறிகுறிகளையும் கொண்டிருப்பதில்லை.
# அழற்சி

## அழற்சியை விளைவிக்கின்ற சீர்கேடுகள்

அழற்சியை விளைவிக்கின்ற அசாதாரணமான பெரும் சீர்கேடுகள் பலதரப்பட்ட மனித நோய்களின் அடிதளமாக உள்ளன. இத்தகு அழற்சி சீர்கேடுகளில் (உதாரணமாக ஒவ்வாமை, சில தசையழிவு நோய்கள்) நோயெதிர்ப்பு அமைப்பானது சாதாரணமாக ஈடுபட்டுள்ளது. பெரும்பாலான நோயெதிர்ப்பு அமைப்புச் சீர்கேடுகளில் அசாதாரணமான அழற்சி விளைகின்றது. அழற்சி நிகழ்முறைகள் புற்றுநோய், தமனித் தடிப்பு, ஆக்சிசன் குறைபாடுடைய இதயநோய் ஆகிய நோயெதிர்ப்புச்சாரா நோய்களிலும் ஆரம்பக் காரணிகளாகக் காணப்படுகின்றன.  
பல்வேறு புரதங்கள் அழற்சி வினைகளில் ஈடுபட்டுள்ளன. எனவே, இவற்றில் எந்தவொரு புரதத்திலும் திடீர் மரபியல் மாற்றம் நிகழ்ந்து அப்புரதத்தின் சாதரணமானப் பணிகளிலோ அல்லது அப்புரத வெளிபாட்டிலோ பிறழ்வுகளையும், பழுதுகளையும் ஏற்படுத்த முடியும்.  
அழற்சியுடன் தொடர்புடைய உடல்நலச் சீர்கேடுகளுக்கான சில உதாரணங்கள் கீழ்வருமாறு:
<div>
- முகப்பரு (Acne vulgaris)
- ஈழைநோய்
- தன்னெதிர்ப்பு நோய்கள் (Autoimmune diseases)
- குளூட்டன் ஒவ்வாமை (Celiac disease)
- நாட்பட்ட சுக்கிலவழற்சி (Chronic prostatitis)
- நீரகவடிமுடிச்சழல் (Glomerulonephritis)
- மிகையுணர்வூக்கம் (Hypersensitivity)
- வயிற்று அழற்சிநோய்கள் (Inflammatory bowel diseases)
- இடுப்பக அழற்சி நோய் (Pelvic inflammatory disease)
- குருதியோட்டக்குறை மீள்செலுத்தல் சிதைவு (Reperfusion injury)
- முடக்கு வாதம்
- இணைப்புத்திசுப் புற்று (Sarcoidosis)
- மாற்று உறுப்பு நிராகரிப்பு (Transplant rejection)
- நாள அழற்சி
- இடைத்திசு நீர்ப்பையழல் (Interstitial cystitis)
</div>
# அழற்சி

## எடுத்துக்காட்டுகள்

பெரும்பாலான அழற்சிகள் மருத்துவ உலகில் இலத்தீன் மொழியொட்டாக டிசு (-tis) என்று முடிகின்றன.
# குமட்டல்

**குமட்டல்** (*Nausea*) என்பது அமைதியின்மை மற்றும் அசௌகரியத்தின் பரவலான உணர்வு ஆகும். சில நேரங்களில் வாந்தியெடுப்பதற்கான தூண்டுதலாக இவ்வுணர்வு உணரப்படுகிறது. நீண்ட காலமாக இருந்தால், இவ்வுணர்வு ஒரு பலவீனமான அறிகுறியாக இருக்கலாம். மேலும் மார்பு, வயிறு அல்லது தொண்டையின் பின்புறத்தில் அசௌகரியத்தை ஏற்படுத்துவதாக விவரிக்கப்படுகிறது.  
குமட்டல் பற்றிய 30க்கும் மேற்பட்ட வரையறைகள் இந்தத் தலைப்பில் 2011 ஆம் ஆண்டு புத்தகத்தில் முன்மொழியப்பட்டன.  
குமட்டல் என்பது ஒரு குறிப்பிட்ட அறிகுறியல்ல. அதாவது இதற்கு பல சாத்தியமான காரணங்கள் உள்ளன. இரைப்பை, குடல் அழற்சி மற்றும் பிற இரைப்பை குடலை கோளாறுகள், உணவு விடம், இயக்க நோய், தலைச்சுற்றல், ஒற்றைத் தலைவலி, மயக்கம், குறைந்த இரத்த சர்க்கரை, பதட்டம், உயர் வெப்ப நிலை, நீரிழப்பு மற்றும் தூக்கமின்மை ஆகியவை குமட்டல் ஏற்படுவதற்கான சில பொதுவான காரணங்களாகும். குமட்டல் என்பது கீமோதெரபி அல்லது கர்ப்பத்தின் ஆரம்ப காலத்தில் காலை நோய் உள்ளிட்ட பல மருந்துகளின் பக்க விளைவு ஆகும். குமட்டல் வெறுப்பு மற்றும் மனச்சோர்வு ஆகியவற்றால் ஏற்படலாம் .  
குமட்டல் மற்றும் வாந்தியைத் தடுக்கவும் சிகிச்சையளிக்கவும் எடுக்கப்பட்ட மருந்துகள் ***ஆண்டிமெடிக்சு*** என்று அழைக்கப்படுகின்றன. அமெரிக்காவில் பொதுவாக பரிந்துரைக்கப்படும் ஆண்டிமெடிக்சு ப்ரோமெத்தாசின், மெட்டோக்ளோபிரமைடு மற்றும் புதிய ஆன்டான்செட்ரான் ஆகும். *குமட்டல்* என்ற சொல் லத்தீன் மொழியிலிருந்து வந்தது. கிரேக்க -nausia, "ναίτία"-nautia, இயக்க நோய், "நோய்வாய்ப்பட்ட அல்லது குழப்பமான உணர்வு" என்ற பொருள்படும்.
# குமட்டல்

## காரணங்கள்

இரைப்பை குடல் நோய்த்தொற்றுகள் (37%) மற்றும் உணவு விடம் ஆகியவை கடுமையான குமட்டல் மற்றும் வாந்திக்கு இரண்டு பொதுவான காரணங்களாகும். மருந்துகள் (3%) மற்றும் கர்ப்பம் ஆகியவற்றால் ஏற்படும் பக்க விளைவுகளும் ஒப்பீட்டளவில் அடிக்கடி நிகழ்கின்றன.
# குமட்டல்

## காரணங்கள்

### இரைப்பை குடல்

இரைப்பை குடல் தொற்று கடுமையான குமட்டல் மற்றும் வாந்திக்கு மிகவும் பொதுவான காரணங்களில் ஒன்றாகும் . நாட்பட்ட குமட்டல் பல இரைப்பை குடல் கோளாறுகளின் விளக்கமாக இருக்கலாம். எப்போதாவது முக்கிய அறிகுறியாக, இரைப்பை உணவுக்குழாய் ரிஃப்ளக்சு நோய், செயல்பாட்டு டிசுபெப்சியா, இரைப்பை அழற்சி, பிலியரி ரிஃப்ளக்சு, இரைப்பை குடலிறக்கம், வயிற்றுப்புண், செலியாக் நோய் அல்லாத பச்சையம் உணர்திறன், குரோன் நோய், கல்லீரல் அழற்சி, மேல் இரைப்பை குடலை புற்றுநோய் மற்றும் கணைய புற்றுநோய் உணரப்படுகிறது. சிக்கலற்ற *எலிக்கோபேக்டர் பைலோரி* தொற்று நாள்பட்ட குமட்டல் ஏற்படாது. இது உணவில் உள்ள பாக்டீரியா உற்பத்தி செய்யப்படும் நச்சுகளால் ஏற்படுகிறது. புற்றுநோய் மற்றும் பிற நோய்களுக்கான சைட்டோடாக்சிக் கீமோதெரபி விதிமுறைகள் மற்றும் பொது மயக்க மருந்துகள் ஆகியவை மிகவும் அடிக்கடி தொடர்புடையவையாகும். ஒற்றைத் தலைவலிக்கான ஒரு பழைய சிகிச்சை, எர்கோடமைன், சில நோயாளிகளுக்கு பேரழிவு தரும் குமட்டலை ஏற்படுத்துவதாக நன்கு அறியப்பட்டிருக்கிறது.  
குமட்டல் கர்ப்பத்தின் ஆரம்ப காலத்தில் பொதுவானது ஆகும். ஆனால் எப்போதாவது இரண்டாவது மற்றும் மூன்றாவது மூன்று மாதங்களுக்கு தொடரலாம். முதல் மூன்று மாதங்களில் கிட்டத்தட்ட 80% பெண்களுக்கு ஓரளவு குமட்டல் உள்ளது. எனவே குழந்தை பிறக்கும் வயதில் எந்தவொரு பாலியல் செயலில் உள்ள பெண்ணிலும் குமட்டல் ஏற்படுவதற்கான சாத்தியமான காரணமாக கர்ப்பம் கருதப்பட வேண்டும். பொதுவாக இது லேசான மற்றும் சுய வரம்புடையதாக இருந்தாலும், ஹைபர்மெசிசு கிராவிடாரம் எனப்படும் கடுமையான நிகழ்வுகளுக்கு சிகிச்சை தேவைப்படலாம்.
# குமட்டல்

## காரணங்கள்

### நோய்த்தடுப்பு

இயக்க நோய் மற்றும் தலைச்சுற்றல் போன்ற சமநிலையை உள்ளடக்கிய பல நிலைமைகள் குமட்டல் மற்றும் வாந்திக்கு வழிவகுக்கும்.
# குமட்டல்

## காரணங்கள்

### மகளிர் மருத்துவம்

டிசுமெனோரியா குமட்டலை ஏற்படுத்தும்.
# குமட்டல்

## காரணங்கள்

### மனநோயாளி

குமட்டல் மனச்சோர்வு, கவலைக் கோளாறுகள் மற்றும் உணவுக் கோளாறுகளால் ஏற்படலாம்.
# குமட்டல்

## காரணங்கள்

### தீவிரமானதாக இருக்கலாம்

குமட்டலுக்கான பெரும்பாலான காரணங்கள் தீவிரமானவை அல்ல என்றாலும், சில தீவிர நிலைமைகள் குமட்டலுடன் தொடர்புடையவை. கணைய அழற்சி, சிறுகுடல் அடைப்பு, குடல் அழற்சி, கோலிசிசுடிடிசு, கல்லீரல் அழற்சி, அடிசோனியன் நெருக்கடி, நீரிழிவு கெட்டோஅசிடோசிசு, அதிகரித்த உள்விழி அழுத்தம், தன்னிச்சையான இன்ட்ராக்ரானியல் அதிக மனச்சோர்வு, மூளைக் கட்டிகள், மூளைக்காய்ச்சல், மாரடைப்பு, கார்பன், ரேபி<nowiki/>சு எனப்படும் வெறிநாய்க்கடி நோய் மற்றும் பல விசம் அடங்கும்.
# குமட்டல்

## காரணங்கள்

### விரிவான பட்டியல்

#### வயிற்றின் உள்ளே

**தடுமாற்றங்கள்**  
- இரைப்பை வெளியேறும் தடை
- சிறு குடல் அடைப்பு
- பெருங்குடல் அடைப்பு
- உயர் மெசென்டெரிக் தமனி நோய்க்குறி  
**குடல் நோய்த்தொற்றுகள்**  
- வைரசு தொற்று
- பாக்டீரியா தொற்று  
**அழற்சி நோய்கள்**  
- செலியாக் நோய்
- பித்தப்பை அழற்சி
- கணைய அழற்சி
- குடல் அழற்சி
- கல்லீரல் அழற்சி  
**சென்சாரிமோட்டர் செயலிழப்பு**  
- இரைப்பை குடல் அழற்சி
- குடல் போலி-தடை
- இரைப்பை உணவுக்குழாய் ரிஃப்ளக்சு நோய்
- எரிச்சலூட்டும் குடல் நோய்க்குறி
- சுழற்சி வாந்தி நோய்க்குறி  
**மற்றவை**  
- செலியாக் அல்லாத பசையம் உணர்திறன்
- பித்தப்பை வாய் வலி
- சிறுநீரக கல்
- ஈரல் அழற்சி
- வயிற்று கதிர்வீச்சு
# குமட்டல்

## காரணங்கள்

### விரிவான பட்டியல்

#### வயிற்றுக்கு வெளியே

**இதயநோய்**  
- கார்டியோமயோபதி
- மாரடைப்பு
- பரோக்சிசுமல் இருமல்  
**காதுகளுக்குள் ஏற்படும் நோய்கள்**  
- இயக்க நோய்
- லாபிரிந்திடிசு
- தீங்கு விளைவிக்கும் தன்மை  
**மூளைக்குள்ளான கோளாறுகள்**  
- தீங்கு விளைவிக்கும் தன்மை
- இரத்தப்போக்கு
- அழற்சி
- கைட்ரோசெபாலசு
- மூளையுறை அழற்சி
- மூளைக்காய்ச்சல்
- வெறிநாய்க்கடி நோய்  
**மனநோய்கள்**  
- பசியின்மை மற்றும் புலிமியா நெர்வோசா
- மனச்சோர்வு
- போதைப்பொருள் திரும்பப் பெறுதல்  
**மற்றவை**  
- அறுவை சிகிச்சைக்குப் பிந்தைய வாந்தி
- நோசிசெப்சன்
- உயர நோய்
# குமட்டல்

## காரணங்கள்

### விரிவான பட்டியல்

#### மருந்துகள் மற்றும் வளர்சிதை மாற்றக் கோளாறுகள்

**மருந்துகள்**  
- கீமோதெரபி
- நுண்ணுயிர் எதிர்ப்பிகள்
- ஆன்டிரைதமிக்சு
- டிகோக்சின்
- வாய்வழி இரத்தச் சர்க்கரைக் குறைபாட்டு மருந்துகள்
- வாய்வழி கருத்தடை மருந்துகள்
- நோர்பைன்பிரைன் ரீஅப்டேக் இன்கிபிட்டர்கள்  
**உட்சுரப்பிகள்/வளர்சிதை மாற்ற நோய்**  
- கர்ப்பம்.
- யுரேமியா
- கீட்டோஅசிடோசிசு
- தைராய்டு மற்றும் பாராதைராய்டு நோய்
- அட்ரீனல் பற்றாக்குறை  
**நச்சுகள்**  
- கல்லீரல் செயலிழப்பு
- மதுபானம்
# குமட்டல்

## நோயியல் இயற்பியல்

குமட்டல் மற்றும் வாந்தி பற்றிய ஆராய்ச்சி மனித உடலின் உடற்கூறியல் மற்றும் நரம்பியல் மருந்தியல் அம்சங்களைப் பிரதிபலிக்க விலங்கு மாதிரிகளைப் பயன்படுத்துவதை நம்பியுள்ளது. குமட்டலின் உடலியல் பொறிமுறை ஒரு சிக்கலான செயல்முறையாகும். இது இன்னும் முழுமையாக தெளிவுபடுத்தப்படவில்லை. மனித உடலில் உள்ள குறிப்பிட்ட தூண்டுதல்களால் செயல்படுத்தப்படும் நான்கு பொதுவான பாதைகள் உள்ளன. அவை குமட்டல் மற்றும் வாந்தியின் உணர்வை உருவாக்குகின்றன.  
- மத்திய நரம்பு மண்டலம் (சிஎன்எசு): தூண்டுதல் பெருமூளை புறணி மற்றும் மூட்டு அமைப்பு உள்ளிட்ட சிஎன்எசின் பகுதிகளை பாதிக்கலாம். இந்த பகுதிகள் உயர்ந்த மூளைக்குள்ளான அழுத்தம், மூளைக்காய்களின் எரிச்சல் (அதாவது இரத்தம் அல்லது தொற்று) மற்றும் பதட்டம் போன்ற தீவிர உணர்ச்சி தூண்டுதல்களால் செயல்படுத்தப்படுகின்றன. குமட்டல் உணர்வுக்கும் சுப்ராடென்டோரியல் பகுதி காரணமாகும் .
- **செமோர்செப்டர் தூண்டுதல் மண்டலம்** (CTZ): CTZ மூளைக்குள் நான்காவது வென்ட்ரிக்கிளின் தரையில் போசுட்ரெமா பகுதியில் அமைந்துள்ளது. இந்த பகுதி இரத்த மூளைத் தடையை தாண்டி இருப்பதால், இரத்தம் மற்றும் பெருமூளை முதுகெலும்பு திரவம் வழியாகச் செல்லும் பொருட்களுக்கு எளிதில் வெளிப்படுகிறது. சி. டி. இசட்-இன் பொதுவான தூண்டுதல்களில் வளர்சிதை மாற்ற அசாதாரணங்கள், நச்சுகள் மற்றும் மருந்துகள் அடங்கும். டோபமைன் (D2) ஏற்பிகள், செரோடோனின் (5HT3) ஏற்பிகள் மற்றும் நியூரோகினின் ஏற்பிகள் (NK1) ஆகியவற்றால் CTZ செயல்படுத்தப்படுகிறது.
- **வெசுடிபுலர் அமைப்பு:** இந்த அமைப்பு உள் காதில் உள்ள வெசுடிபுல் கருவியில் இடையூறுகள் ஏற்படுவதன் மூலம் செயல்படுத்தப்படுகிறது. இயக்க நோய் மற்றும் தலைச்சுற்றலை ஏற்படுத்தும் இயக்கங்கள் இதில் அடங்கும். இந்த பாதை திசுநீர்த்தேக்கி (H1) ஏற்பிகள் மற்றும் அசிடைல்கோலின் (ACh) ஏற்பிகள் வழியாக தூண்டப்படுகிறது.
- **புறப் பாதைகள்:** இந்த பாதைகள் இரைப்பை, குடல், இதயம் மற்றும் சிறுநீரகங்கள் போன்ற உறுப்புகளில் உள்ள வேதியியல் ஏற்பிகள் மற்றும் இயந்திர ஏற்பிகள் வழியாக தூண்டப்படுகின்றன. இந்த பாதைகளின் பொதுவான செயல்பாட்டாளர்களில் இரைப்பை குடல் லுமனில் உள்ள நச்சுகள் மற்றும் குடலின் அடைப்பு அல்லது டிசுமோடிலிடியிலிருந்து இரைப்பை குடலை லுமனின் நீட்சி ஆகியவை அடங்கும். இந்த பாதைகளில் இருந்து வரும் சமிக்ஞைகள் வாகசு, க்ளோசோஃபாரிஞ்சியல், சுப்லாங்க்னிக் மற்றும் அனுதாப நரம்புகள் உள்ளிட்ட பல நரம்பியல் பாதைகள் வழியாக பயணிக்கின்றன.  
இந்த பாதைகளில் ஏதேனும் ஒன்றிலிருந்து வரும் சமிக்ஞைகள் பின்னர் மூளைத்தண்டிற்குச் சென்று, தனிமைப் பாதையின் கருவி, வேகசின் முதுகெலும்பு மோட்டார் கருவி மற்றும் மைய வடிவ செனரேட்டர் உள்ளிட்ட பல கட்டமைப்புகளை செயல்படுத்துகின்றன. இந்த கட்டமைப்புகள் குமட்டல் மற்றும் வாந்தியின் பல்வேறு கீழ்நிலை விளைவுகளை சமிக்ஞை செய்கின்றன. உடலின் இயக்க தசை பதில்களில் இரைப்பை குடல் பாதையின் தசைகளை நிறுத்துவது அடங்கும். மேலும் வயிற்று தசை சுருக்கத்தை அதிகரிக்கும் போது வாயை நோக்கி இரைப்பை உள்ளடக்கங்களின் தலைகீழ் உந்துவிசையை ஏற்படுத்துகிறது. தன்னியக்க விளைவுகளில் உமிழ்நீர் அதிகரித்தல் மற்றும் குமட்டல் மற்றும் வாந்தியுடன் அடிக்கடி ஏற்படும் மயக்கம் போன்ற உணர்வு ஆகியவை அடங்கும்.
# குமட்டல்

## நோயியல் இயற்பியல்

### குமட்டல் நோய்க்கு முந்தைய நோயியல்

இதய துடிப்பில் மாற்றங்கள் ஏற்படலாம் என்றும் பின்புற பிட்யூட்டரி வாசோபிரெசின் வெளியிடப்படலாம் என்றும் விவரிக்கப்பட்டுள்ளது.